步練師

步練師，臨淮淮陰人，係三國中東吳皇帝孫權嘅側室夫人，稱爲步夫人。佢同吳國丞相步騭係同族。

生平 
喺東漢末年，佢阿媽帶住佢走去廬江。興平二年，孫策攻佔廬江，於是兩母女過去咗江東，由於佢生得靚女，畀孫權寵幸，做咗佢嘅側室夫人，成爲後宮中最受寵愛嘅人。步練師同孫權生咗兩個女，大女叫孫魯班，字大虎，細女叫孫魯育，字小虎。

步練師嘅性格唔多妒忌人，重周不時同孫權介紹啲好女人，就呢下得孫權鍾意。到咗孫權稱帝時，就想將步練師立爲皇后，但群臣都話要立太子孫登嘅老母徐氏做皇后先合體統，結果孫權十幾年時間都無立皇后。不過步練師已經成咗實際上嘅皇后，宮內人默認佢係皇后，連親戚上疏都嗌佢做中宮。

至於徐氏，由於佢份人鍾意妒忌，畀孫權廢咗打入冷宮。佢嘅仔孫登面對步夫人嘅賞賜時，只係行完應有嘅禮節就算，但對於老母賜嘅衫，必定沖過涼先再着，佢同樣希望自己老母可以立爲皇后。到佢要立爲太子時，佢就提議父皇先立皇后再講，孫權問：「噉你母上重響度咩？」佢就答話「喺吳」，結果孫權唔出聲。

於是就噉相持不下，直到步練師身後先獲得皇后嘅名號。赤烏元年，步練師過身，啲群臣唔再阻住孫權，肯追封步練師做皇后。於是步練師以皇后嘅身份葬入蔣陵。

從195年到238年間，過咗43年，所以到步練師死時肯定有44歲以上，但孫權重係咁執着於將佢定爲皇后，可見佢幾咁鍾意步夫人，而佢追認步練師做皇后嘅策命中亦吐露出悲痛嘅心情。

參攷資料

攷 

類:三國人
類:江蘇人
練師